লেল্যান্ড হন
লেল্যান্ড হন (ইংরেজি: Leland Hone; জন্ম: ৩০ জানুয়ারি, ১৮৫৩ - মৃত্যু: ৩১ ডিসেম্বর, ১৮৯৬) আয়ারল্যান্ডের ডাবলিন এলাকায় জন্মগ্রহণকারী ইংরেজ আন্তর্জাতিক ক্রিকেটার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৮৭৯ সালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। আন্তর্জাতিক পর্যায়ে ইংল্যান্ড ও আয়ারল্যান্ডের পক্ষে খেলার পাশাপাশি মেরিলেবোন ক্রিকেট ক্লাবের পক্ষে প্রথম-শ্রেণীর ক্রিকেটে অংশ নিয়েছেন। ঘরোয়া প্রথম-শ্রেণীর কোন ইংরেজ কাউন্টি ক্রিকেটে অংশগ্রহণ করেননি তিনি। দলে তিনি মূলতঃ মাঝারিসারির ডানহাতি ব্যাটসম্যান হিসেবে খেলতেন। এছাড়াও, মাঝে-মধ্যে দলের প্রয়োজনে উইকেট-রক্ষকের ভূমিকায় অবতীর্ণ হতেন তিনি।